นลท.แห่ซื้อJASดันหุ้นบวกต่อ6% ลุ้นแผนขายสินทรัพย์7หมื่นลบ.เข้าJASIFฉลุย!
นลท.แห่ซื้อ JAS ดันหุ้นบวกต่อ6% ลุ้นแผนขายสินทรัพย์7หมื่นลบ.เข้ากองทุน JASIF ต.ค.นี้ฉลุย! ล่าสุด ณ เวลา 10.31 น. อยู่ที่ระดับ 5.55 บาท ปรับตัวขึ้น 0.30 บาท หรือ 5.71% สูงสุดที่ระดับ 5.60 บาท ปรับตัวลดลง 5.40 บาท ด้วยมูลค่าซื้อขาย 367.72 ล้านบาท
12 ก.ย. 2561

ผู้สื่อข่าวรายงานว่า ราคาหุ้นบริษัทจัสมิน อินเตอร์เนชั่นแนล จำกัด (มหาชน) หรือ JAS ล่าสุด ณ เวลา 10.31 น. อยู่ที่ระดับ 5.55 บาท ปรับตัวขึ้น 0.30 บาท หรือ 5.71% สูงสุดที่ระดับ 5.60 บาท ปรับตัวลดลง 5.40 บาท ด้วยมูลค่าซื้อขาย 367.72 ล้านบาท

ทั้งนี้ ราคาหุ้น JAS ปรับตัวขึ้นแรงเป็นวันที่ 2 ติดต่อกัน นับตั้งแต่ราคาหุ้นอยู่ที่ระดับ 5.15 บาท เมื่อวันที่ 10 ก.ย.2561
ด้าน บล.ดีบีเอส วิคเคอร์ส (ประเทศไทย) ระบุในบทวิเคราะห์ฯว่า บมจ.จัสมิน อินเตอร์เนชั่นแนล (JAS) มีลุ้นได้ข้อสรุปขายสินทรัพย์ มูลค่า 50,000-70,000 ล้านบาทให้กองทุนรวมโครงสร้างพื้นฐานบรอดแบนด์อินเทอร์เน็ต จัสมิน (JASIF) ภายใน ต.ค.นี้
ทั้งนี้ มองผลกระทบมีการเก็งกำไร JAS เรื่องข้างต้น เพราะหากสำเร็จจะบันทึกกำไรพิเศษและปันผลจำนวนมาก แต่ความเสี่ยง คือ การสรุปขายสินทรัพย์จะสำเร็จเมื่อใด ประเด็นสำคัญ คือ ราคาขาย และจะยืดอายุสัญญาเช่าเดิมหรือไม่ ซึ่งล่าสุดดูเหมือนจะไม่ยืดเวลาออกไป
ด้าน บล.กสิกรไทย  ระบุในบทวิเคราะห์วันนี้(12ก.ย.) ว่า บริษัทกลับมาทำบทวิเคราะห์ JAS ด้วยคำแนะนำ “ซื้อ” และราคาเป้าหมายปี 2562 อิงวิธีรวมส่วนธุรกิจ (SOTP) ที่ 7.88 บาท จากคำแนะนำก่อนที่ “ถือ” ด้วยราคาเป้าหมายที่ 5.5 บาท ทั้งนี้คาดว่า JAS จะได้ข้อสรุปสำหรับการขายสินทรัพย์ครั้งที่ 2 และ 3 รวมถึงรายการเช่าคืนกับ JASIF ในเดือน ต.ค. 
โดยประเมินว่ารายการเหล่านี้จะช่วยกระตุ้นเงินปันผลต่อหุ้น (DPS) เป็น 1.24 บาทในปี 2562 และ 0.8 บาทในปี 2563 หรือคิดเป็นอัตราผลตอบแทนเงินปันผล (DY) ที่ 40% นอกจากนี้เล็งเห็นถึงอัตราการเข้าถึงที่สูงขึ้นในธุรกิจ fixed broadband (FBB) ในกลุ่มครัวเรือน และประโยชน์ที่ JAS จะได้รับจากจุดยืนที่แข็งแกร่งในตลาดต่างจังหวัดที่มีการแข่งขันต่ำ
ทั้งนีได้รวมข้อตกลงการขายสินทรัพย์และการเช่าคืนเข้ามาในประมาณการของแล้ว ซึ่งทำให้มีประมาณการกำไรปกติในปี 2561-63 ลดลง 17-54% แต่ขณะเดียวกันก็ได้ปรับเพิ่มราคาเป้าหมายปี 2562 อิงวิธี SOTP ขึ้น 43% เพื่อสะท้อนถึงรายได้ธุรกิจ FBB ที่เติบโตเร็วขึ้น และมูลค่าส่วนเพิ่มจาก JASIF ที่ปรับสูงขึ้น